**NORAKSTS**

**IEKŠĒJIE NOTEIKUMI**

Limbažos

2021.gada 29.decembrī Nr.9

**APSTIPRINĀTI**

ar Limbažu novada domes

29.12.2021. sēdes lēmumu Nr.735

(protokols Nr.14, 3.§)

**Par Limbažu novada izglītības iestāžu tehnisko darbinieku amatu vienībām un darba slodzēm, ko finansē no pašvaldības budžeta**

*Izdoti saskaņā ar*

*likuma „Par pašvaldībām” 41.panta pirmās daļas*

*2.punktu, Izglītības likuma 17.panta*

*trešās daļas 10.punktu*

Limbažu novada pašvaldības noteikumos “Par Limbažu novada izglītības iestāžu tehnisko darbinieku amatu vienībām un darba slodzēm, ko finansē no pašvaldības budžeta”, turpmāk -Noteikumi, lietotie termini:

**Amats (amatu vienība)** - šo noteikumu izpratnē ir profesiju klasifikatorā iekļautais amata nosaukums.

**Pašvaldības budžeta finansētā izglītības iestāde** - šo noteikumu izpratnē ir pašvaldības dibināta pirmsskolas izglītības iestāde, sākumskola, pamatskola, vidusskola, ģimnāzija, profesionālās ievirzes izglītības iestāde, interešu izglītības iestāde.

**Tehniskais darbinieks (tehniskais personāls)** - darbinieks, kurš veic tehniskos amata pienākumus pašvaldības budžeta finansētā izglītības iestādē (saimnieciskie darbinieki, tehniskie darbinieki, medicīnas darbinieki).

**1 slodze** - šo noteikumu izpratnē ir normālam darba laikam (8 stundas dienā, 40 stundas nedēļā) atbilstoša darba slodze.

1. **Vispārīgie jautājumi**
2. Noteikumi nosaka kārtību un principus, kādā no Limbažu novada pašvaldības, turpmāk-pašvaldība, budžeta finansētajās pašvaldības izglītības iestādēs veido tehniskā personāla amatu vienību sarakstus un to slodzes, darba algas un piemaksas.
3. Izglītības iestādes amatu vienību sarakstus un grozījumus tajos, kā arī darba samaksas fonda priekšlikumus, ņemot vērā attiecīgajam gadam paredzēto finansējumu atlīdzībai, un Limbažu novada domes, turpmāk tekstā- Dome, lēmumus, sagatavo izglītības iestādes vadītājs, saskaņo Limbažu novada pašvaldības izpilddirektors, un apstiprina Dome.
4. Tehnisko darbinieku, turpmāk- darbinieku, mēnešalga un piemaksas tiek noteiktas, atbilstoši veicamajam darbam, pamatojoties uz šiem Noteikumiem, kā arī spēkā esošo normatīvo aktu nosacījumus.

**II. Amati, kuri izglītības iestādē tiek noteikti atkarībā no izglītojamo skaita**

1. Amatus un tiem atbilstošās darba slodzes, kuras izglītības iestādē aprēķina atkarībā no izglītojamo skaita, katru gadu izglītības iestādes vadītājs nosaka pēc stāvokļa uz 1.septembri /1.oktobri un saskaņā ar šo noteikumu 1.pielikumu, veidojot budžeta pieprasījumu nākamajam kalendārajam gadam (lai nebūtu jāveic ikgadēji pārrēķini pieļaujama izglītojamo skaita nobīde līdz 10%).
2. Amata pienākumi, kas saistīti ar darba aizsardzības un ugunsdrošības noteikumu ievērošanas nodrošināšanu iestādē, tiek uzticēti kā papildus pienākumi esošajiem iestādes darbiniekiem, tos ievērtējot darba algā , piemaksas veidā, saskaņā ar 2.pielikumu , ja izglītības iestādei nav noslēgts līgums ar pakalpojumu sniedzējiem. Ar pakalpojumu sniedzējiem līguma summa nevar būt augstāka, kā noteikta 2.pielikumā, gada griezumā, uz attiecīgo darbinieku skaitu iestādē.
3. Amatus un tiem atbilstošās darba slodzes, kuras izglītības iestādē aprēķina atkarībā no izglītojamo skaita vispārējās pamatizglītības iestādēs ar pirmsskolas grupām, aprēķina pēc kopējā izglītojamo skaita iestādē, saskaņā ar 1.pielikumu un ņemot vērā iestādes telpu specifiku (izvietojumu vairākās adresēs) un darba laiku.
4. Pirmsskolas skolotāja palīga darba slodzi izglītības iestādēs, kas īsteno pirmsskolas izglītības programmu, nosaka viena slodze uz grupu ar maksimālo izglītojamo skaitu, bet ne mazāku izglītojamo skaitu grupā par 10 - pilsētu un pagastu izglītības iestādēs, un ne mazāku izglītojamo skaitu par 13 – administratīvā centra izglītības iestādēs.

**III. Amati, kuri izglītības iestādē tiek noteikti atkarībā no tehniskajiem parametriem**

1. Apkopēju darba slodžu skaits tiek noteikts pēc aprēķina - viena slodze:

8.1. uz 700 m2 – klašu telpas, darba kabinetu, dušu un tualešu telpu, bibliotēkas, dienesta viesnīcas istabiņu apkopjamās platības,

8.2. uz 1500 m2 - gaiteņi, kāpņu telpas, garderobe, ēdamzāle, aktu, sporta zāles telpu apkopjamās platības,

8.3. dienas apkopējs – uz 4500 m2  apkopjamās platības.

1. Sētnieka darba slodžu skaits tiek noteikts pēc aprēķina- viena darba slodze uz 1 ha apkopjamās teritorijas, bet ne mazāk kā 0,2 slodzes iestādē, ja netiek nodrošināts ārpakalpojums.
2. Remontstrādnieka ēku, iekārtu un ierīču apkopei, tai skaitā elektriķa, darba slodžu skaits tiek noteikts pēc aprēķina- viena darba slodze uz 3000 m2 apkopjamās ēku platības (ne vairāk kā 2 likmes iestādē), izņemot Limbažu novada Sporta skolu.
3. Saimniecības vadītāja darba slodžu skaits tiek noteikts pēc aprēķina- viena darba slodze uz 2000 m2 apsaimniekojamās ēku platības, bet ne vairāk kā viena slodze izglītības iestādei (tai skaitā internāts, sporta komplekss vai halle, pirmsskola), izņemot Limbažu novadu Sporta skolu.
4. Izglītības iestādēs, kuras nav pieslēgtas pašvaldību apkures tīklam, apkures sezonas laikā (oktobris- aprīlis) kurinātāja darba slodžu skaitu ēkā ar lokālo centrālo apkuri noteikt, ievērojot ārējo normatīvo aktu prasības par darba laiku.
5. Izglītības iestādēm, kuras izvietotas atsevišķās ēkās, amatu vienības - kurinātājs, dežurants, nosaka, kā patstāvīgai iestādei, atbilstoši šiem noteikumiem.
6. Darbiniekiem (apkopējs, dežurants, kurinātājs u.c.), kuriem jāveic amata pienākumus brīvdienās, lai nodrošinātu pasākumu norisi, tiek piemērota, darba samaksa par virsstundām, ja nav iespējams nodrošināt atpūtu kādā citā nedēļas dienā, virsstundas apstiprinot ar izglītības iestādes vadītāja rīkojumu.
7. Izglītības iestādēm, kurām ir dienesta viesnīca, tiek noteikti amati - skolotāja palīgs vai dežurants. Iestādēs, kuras īsteno pirmsskolas izglītības programmas un pamatizglītības programmas, dienesta viesnīcā - skolotāja palīgs, nosakot darba laiku no plkst. 21.00 līdz plkst. 8.00, ne vairāk kā 1,5 likmes. Iestādēm ar dienesta viesnīcu, kuras īsteno vispārējās izglītības programmas – dežurants, ievērojot ārējo normatīvo aktu prasības par darba laiku, bet ne vairāk kā 3 likmes.

**IV. Tehniskā personāla darba algu un piemaksu noteikšanas kārtība**

1. Mēnešalga izglītības iestāžu darbiniekiem tiek noteikta, pamatojoties uz Valsts un pašvaldību institūciju amatpersonu un darbinieku atlīdzības likumu, klasificējot amatus atbilstoši Valsts un pašvaldību institūciju amatu katalogam, nosakot amatu saimi un līmeni, ievērojot atbilstošo mēnešalgu grupu un tām atbilstošo mēnešalgu maksimālo apmēru.
2. Nosakot mēnešalgu grupas ietvaros tiek ņemti vērā sekojoši kritēriji:

17.1. veicamā darba sarežģītība, kuru raksturo darbam nepieciešamā profesionālā pieredze, jaunrade, sadarbība;

17.2. darba darītāja atbildības pakāpe, kuru nosaka, ņemot vērā darbinieka atbildību par darba norisi un rezultātiem, kā arī pieņemtajiem lēmumiem;

17.3. darba smagums, kuru darba izpildes laikā raksturo darbinieka psihiskā un nervu piepūle, garīgā (intelektuālā) piepūle, monotonitāte (vienmuļība, vienveidība), negatīvā psihiskā slodze, kas saistīta ar zemu darba prestižu, kā arī darba apjoms un intensitāte.

1. Darbinieks var saņemt piemaksu par papildu darbu, ne vairāk kā 30% apmērā no noteiktās mēnešalgas, ja tas papildus saviem tiešajiem amata (darba) pienākumiem aizvieto prombūtnē esošu darbinieku, pilda vakanta amata (darba) pienākumus vai papildus amata aprakstā noteiktajiem pienākumiem pilda vēl citus pienākumus, apstiprinātā darba samaksas fonda ietvaros.
2. Darbinieks, kas veic nakts darbu(darbs, ko veic nakts laikā, vairāk nekā divas stundas laikposmā no pulksten 22:00 līdz 6:00 ) , saņem piemaksu ne mazāk kā 50 procentu apmērā no viņam noteiktās stundas vai dienas algas likmes, bet, ja nolīgta akorda alga, — piemaksu ne mazāk kā 50 procentu apmērā no akorddarba izcenojuma par paveiktā darba daudzumu
3. Darbinieku sociālās garantijas, pabalsti, piemaksas un naudas balvu noteikšanas kārtība noteikta Limbažu novada pašvaldības iekšējos noteikumos “Par atlīdzību un sociālajām garantijām Limbažu novada pašvaldības darbiniekiem un amatpersonām”.

**V. Noslēguma jautājumi**

1. Izglītības iestādē, ņemot vērā tās darba specifiku un iestādes vadītāja argumentētu pamatojumu, var noteikt citas amata vienības un to darba slodzes, kā arī palielināt esošo slodžu apjomu, saņemot Limbažu novada domes apstiprinājumu. Izglītības iestādēs jaunas amata vienības neveido, ja amatu vienības nav paredzētas šajos noteikumos, ja tās nav izveidotas līdz 2021.gada 1.septembrim.
2. Noteikumi stājas spēkā ar 2022.gada 1.janvāri.
3. Ar šiem noteikumiem spēku zaudē Limbažu novada domes 2017.gada 26 oktobra noteikumi Nr. 11 “Par Limbažu novada izglītības iestāžu tehnisko darbinieku amatu vienībām un darba slodzēm, ko finansē no pašvaldības budžeta” (protokols Nr.18, 47.§)“, Salacgrīvas novada domes 2018.gada 19. decembra noteikumi “Salacgrīvas novada izglītības iestāžu darba samaksas un sociālo garantiju nolikums”, lēmums Nr.419 (protokols Nr.13, 36.§).

Limbažu novada pašvaldības

Domes priekšsēdētājs /paraksts/ D.Straubergs

**Noraksts PAREIZS**

Limbažu novada pašvaldības

Limbažu novada administrācijas

Administratīvās nodaļas vadītāja A.Kamala

**ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

**1.PIELIKUMS**

Limbažu novada pašvaldības

29.12.2021. iekšējiem noteikumiem “Par Limbažu novada izglītības iestāžu

tehnisko darbinieku amatu vienībām un darba slodzēm, ko finansē

no pašvaldības budžeta”

**Amati, kuri tiek noteikti izglītības iestādē, ievērojot izglītojamo skaitu**

|  |  |  |  |  |  |  |  |
| --- | --- | --- | --- | --- | --- | --- | --- |
| **Amata vienības nosaukums** | **Izglītības pakāpe** | **Amata vienību likmju skaits, ņemot vērā izglītojamo skaitu** | | | | | |
| **Līdz 50** | **51- 100** | **101 līdz 150** | **151 līdz 250** | **251 -400** | **400 un vairāk** |
| **Lietvedis** | pirmsskola |  | 0,2 | 0,4 | 0,5 | 1 | 1 |
| pamata un vidējā |  | 0,5 | 1 | 1 | 1 | 1 |
| Interešu/profesionālās ievirzes |  | 0,2 | 0,4 | 0,5 | 1 | 1 |
| **Pirmsskolas un skolas māsa** | Pirmsskola\* |  | 0,25 | 0,5 | 0,75 | 1 | 1 |
| pamata un vidējā |  | 0,25 | 0,5 | 0,75 | 1 | 2 |
| profesionālā ievirze sportā |  |  |  | 0,1 | 0,2 | 0,3 |
| **Fizioterapeits** | profesionālā ievirze sportā |  |  | 0,25 | 0,5 | 0,75 | 1 |
| **Sporta ārsts** | profesionālā ievirze sportā |  |  |  |  |  | 0,2 |
| **Pavārs\*\*** | pirmsskola | 1 | 1 | 1 | 1 | 1,5 | 2 |
| pamata un vidējā | 1 | 1 | 1 | 1,5 | 1,5 | 1,5 |
| **Pavāra palīgs\*\*** | pirmsskola | 0,5 | 1 | 1 | 1,5 | 1,5 | 2 |
| pamata un vidējā | 0,5 | 1 | 1 | 1,5 | 1,5 | 2 |
| **Veļas pārzinis/mazgātājs \*\*\*** | pirmsskola | 0,2 | 0,5 | 0,75 | 1 | 1 | 1 |
| S**kolotāja palīgs dabaszinībās/ informācijas sistēmu uzturētājs** | Pamatizglītības pakāpē | 0,2 | 0,6 | 0,8 | 1,0 | 1,5 | 1,5 |
| Vidējās izglītības pakāpē \*\*\*\* |  | 0,6 | 1,0 | 1,0 | 1,5 | 2 |
| **Informācijas tehnoloģiju administrators** | Pamatizglītības un vidējās izglītības pakāpē |  |  |  | 0,5 | 0,8 | 1 |
| **Dežurants/garderobists** | Iestādē | Ņemot vērā izglītības iestādes darba laiku un ikdienā funkcionējošo ieeju skaitu - 1,5 likmes uz 12 h darba laiku | | | | | |
| **Dežurants sporta kompleksā** | Iestādē | Ņemot vērā sporta kompleksa noslodzi - mācību/treniņu grafiku - 1,5 likmes uz 12 h darba laiku | | | | | |

\*katrā programmas īstenošanas adresē 0,25 likmes un iestādēs, kur ir izglītojamie ar specifiskām diagnozēm, papildus 0,25- 0,5 likmes

\*\*ja pakalpojums netiek pirkts ārpakalpojumā, iestādēm kurām ir internāts, papildus 0,5 likmes pavārs

\*\*\* izglītojamo skaits pirmsskolā

\*\*\*\*Skolās, kurās īsteno vispārējās izglītības matemātikas, dabaszinību un tehnikas virziena programmu, tiek piešķirtas papildus 0,5 amata likmes

Interešu izglītības iestādē izglītojamo skaitam piemēro koeficientu 0,5, profesionālās ievirzes izglītības iestādēs aprēķiniem izmanto unikālo izglītojamo skaitu iestādē.

**2.PIELIKUMS**

Limbažu novada pašvaldības

29.12.2021. iekšējiem noteikumiem “Par Limbažu novada izglītības iestāžu

tehnisko darbinieku amatu vienībām un darba slodzēm, ko finansē

no pašvaldības budžeta”

**Darba samaksa par amata pienākumu pildīšanu, kas saistīti ar darba aizsardzības un ugunsdrošības noteikumu ievērošanas nodrošināšanu iestādē\***

|  |  |
| --- | --- |
| **Darbinieku skaits iestādē** | **Darba samaksa EUR** |
| Līdz 20 | 40,00 |
| Līdz 40 | 55,00 |
| Līdz 60 | 70,00 |
| Līdz 80 | 85,00 |
| Līdz 100 | 95,00 |
| Virs 100 | 110,00 |

\*Ja šie pakalpojumi netiek pirkti uz līguma pamata